**Latviešu mūzikas festivāls “Latvijas rudens” 2020**

**09.10. – 30.10.**

**Latvijas Radio koris. Ilze Reine**

**21.10.2020.**

Latvijas Radio koris, Jānis Liepiņš (diriģents), Ilze Reine (ērģeles)

**KONCERTA PROGRAMMA:**

**Renāte Stivriņa** (1985)

Attende Domino

**Jēkabs Jančevskis** (1992)

O, lux beata (2019)

**Ēriks Ešenvalds**  (1977)

Mои мысли/Manas domas/ My thoughts

**Rihards Dubra** (1964)

Fantāzija un fūga/ Fantasy and fugue (Pirmatskaņojums/ Premiere)

**Andrejs Selickis** (1960)

Dzīvība/ Life (2017)

Īsā un neformālā rekviēma atslēgvārds *Dzīvība* ir gan reminiscence tai traģēdijai, kura 1941. gadā uzgruva mūsu dzimtenei, gan dziļi izsāpētās cerības simbols, gan skaņdarba ieceres muzikāli-pārmuzikālais vainagojums. Gribēdams kā ar varavīksni salīgot sēru datumu ar Latvijas brīvvalsts gaišo simtgadi – jo bez šī *upura* jubilejas, droši vien, nebūtu vispār! – izvēlējos un apvienoju, pašam par pārsteigumu, divus hronoloģiski ļoti attālus un būtībā neapvienojamus tekstus – dzeju un lūgšanu:

Kārļa Skalbes *“Starp divām mūžībām”* ( no krājuma “Vakara ugunis”, 1927. g.) – latviešu dzejas ekskluzīvs dārgums un vēl nesen visai iecienīts “kapu gabals”– satriecošajos simbolu tēlos apcer cilvēka mūžu no piedzimšanas līdz nāvei, viņa likteni pirms un pēc tās, turklāt tik delikāti un smalkjūtīgi, ka … pat nenosauc nāvi tās vārdā! Taču šī augstākās poētiskās raudzes dzeja, būdama apgarota, sirdsgudra un daiļa, tomēr pauž tieši personisko, dziļi privāto attieksmi pret to, ko cilvēka sirds var tikai nojaust.

Savukārt, *“Ar svētajiem dod dusu”* – Pareizticīgās Baznīcas mirušo piemiņas dievkalpojuma centrālais dziedājums vismaz kopš svētā Damaskas Jāņa laikiem ( 8. gs.) – vēl joprojām “turas” to Baznīcas meldiņu “hītu” desmitniekā, kuru dzied visa dziedošā draudze ( himnas latviskais analogs ir arī šī skaņdarba *motto*). Pēc sava satura lūgšana ir ļoti konkrētais, lietišķais lūgums – taču šis ir lūgums pie Paša Dieva, lai Viņš, cik nu iespējams, maina uz labu mirušo likteņus “starp divām mūžībām” – starp nāvi un augšāmcelšanos. Arī vārdi ir vienkārši, ļoti - taču tiem piemīt īpaša jauda un patoss, īpaša drosme un optimisms – jo viņu pamats ir atklāsmes solījums: Dievs gan uzklausa ticīgos, gan arī izpilda to, ko tie lūdz!

A. Selickis

Kārlis Skalbe – “Starp divām mūžībām”

( no krājuma “Vakara ugunis”, 1927.g. )

\*\*\*

Starp divām mūžībām, starp divām naktīm maigām

Ir gals un sākums zemes bērna staigām.

Tās vienas klēpi atstāja viņš dzimstot,

Tā otra sagaidīs to, sirdij rimstot.

Ir divas mūžības, ir divas daiļās māsas,

Starp viņām – dzīves nežēlīgās krāsas.

Tā viena auklēja, tā otra žēlos

Un sirdij nemierīgai dos, ko vēlos.

+

Ar svētajiem dod dusu

Savu kalpu dvēselēm, Kristu,

kur nav ne sāpju, ne sēru, ne vaidu,

bet ir nebeidzamā Dzīvība.

*( Pareizticīgās Baznīcas Dievkalpojums par mirušajiem – kondaks, 8.balss.*

*Tulkojums – A. S.)*

**Maija Einfelde** (1939)

Sanctus (1999)

**Georgs Pelēcis** (1947)

Te Deum (Pirmatskaņojums/ Premiere)